Document ID: 32010R1158
Publication Date: 2010-12-09

Title and Content:
KOMISIJAS REGULA (ES) Nr. 1158/2010
(2010. gada 9. decembris)
par kopīgu drošības metodi, lai novērtētu atbilstību dzelzceļa drošības sertifikātu iegūšanas prasībām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Direktīvu 2004/49/EK par drošību Kopienas dzelzceļos, un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīvu) (1), un jo īpaši tās 6. panta 1. punktu,
ņemot vērā 2009. gada 18. septembrī Komisijai iesniegto Eiropas Dzelzceļa aģentūras ieteikumu ERA/REC/SAF/09-2009 par kopīgu drošības metodi atbilstības novērtēšanai,
tā kā:
(1)
Direktīva 2004/49/EK nodrošina pamatu vienādiem nosacījumiem attiecībā uz visiem dzelzceļa pārvadājumu uzņēmumiem, piemērojot visā Savienībā vienādas drošības sertifikācijas prasības. Kopīgās drošības metodes mērķis ir nodrošināt sistēmu, lai valstu drošības iestādes saskaņā ar Direktīvas 2004/49/EK 17. panta 4. punktu varētu Savienības līmenī saskaņot lēmumu pieņemšanas kritērijus.
(2)
Jāparedz metode, lai valstu drošības iestādes varētu novērtēt to dzelzceļa pārvadājumu uzņēmumu procedūru pietiekamību, kuras tie izstrādājuši, lai ievērotu saskaņotās prasības un iegūtu A daļas drošības sertifikātus, ko izsniedz saskaņā ar Direktīvas 2004/49/EK 10. panta 2. punkta a) apakšpunktu un B daļas drošības sertifikātus, ko izsniedz saskaņā ar minētās direktīvas 10. panta 2. punkta b) apakšpunktu. Būtu jānosaka kritēriji, ko valstu drošības iestādes piemēro, veicot novērtējumu, un jāizveido piemērojamās procedūras.
(3)
Attiecībā uz atbilstību drošības prasībai, kas paredz skaidri noteikt atbildību par dzelzceļa ritekļu tehnisko apkopi, dzelzceļa pārvadājumu uzņēmumiem, kuri nav par visu to ekspluatācijā esošo ritekļu tehnisko apkopi atbildīgās struktūras, būtu jānoslēdz atbilstoši līgumi, piemēram, vispārējo izmantošanas līgumu, lai nodrošinātu, ka katram riteklim ir par tehnisko apkopi atbildīga struktūra, kas saskaņā ar Direktīvas 2004/49/EK 14.a pantu uzņemas atbildību par ritekļa tehnisko apkopi. Pušu starpā noslēgtā līgumā būtu jānorāda, ar kādu informāciju abiem uzņēmumiem jāapmainās, lai garantētu ritekļu drošu ekspluatāciju.
(4)
Novērtējot dzelzceļa pārvadājumu uzņēmumu darbuzņēmēju vai piegādātāju ražojumu vai pakalpojumu atbilstību drošības prasībām - piemēram, saskaņā ar Eiropas Parlamenta un Padomes 2007. gada 23. oktobra par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā (2) Direktīvu 2007/59/EK atzītu mācību centru sniegto pakalpojumu atbilstību, par pietiekamiem pierādījumiem var uzskatīt atļaujas vai sertifikātus, kas darbuzņēmējiem vai piegādātājiem piešķirti saskaņā ar attiecīgiem Savienības tiesību aktiem. Par pietiekamiem pierādījumiem var uzskatīt arī par tehnisko apkopi atbildīgo struktūru sertifikātus, kas piešķirti saskaņā ar Direktīvas 2004/49/EK 14.a pantu. Kamēr nav stājusies spēkā Eiropas sertifikācijas sistēma, novērtējot atbilstību attiecīgajām drošības prasībām, par pietiekamiem pierādījumiem var uzskatīt sertifikātus, kas izsniegti, pamatojoties uz 2009. gada 14. maijā parakstīto Saprašanās memorandu, kas nosaka kopīgo sertifikācijas sistēmu struktūrām, kas atbildīgas par preču vagonu tehnisko apkopi (3), kurā paredzēts izveidot par tehnisko apkopi atbildīgo struktūru sertifikācijas sistēmu.
(5)
Valstu drošības iestādes novērtē dzelzceļa pārvadājumu uzņēmuma spēju ievērot visas prasības, lai darbotos vispārēji un konkrētajā tīklā, kuram tas vēlas iegūt sertifikātu, novērtējot tā drošības pārvaldības sistēmu vispārējā līmenī.
(6)
Katrai valsts drošības iestādei būtu jāievieš pasākumi, lai pārbaudītu, vai pēc sertifikāta piešķiršanas ekspluatācijā tiek sasniegti drošības sertifikāta pieteikumā norādītie rezultāti un pastāvīgi ievērotas visas vajadzīgās prasības, kā noteikts Direktīvas 2004/49/EK 16. panta 2. punkta f) apakšpunktā un 17. panta 2. punktā. Tādēļ jāizstrādā uzraudzības režīms, kuru piemēro pēc sertifikāta piešķiršanas un kura pamatā ir svarīgākie pamatprincipi, lai katrā dalībvalstī nodrošinātu valstu drošības iestāžu saskaņotu pieeju.
(7)
Šajā regulā paredzētie pasākumi ir saskaņā ar Direktīvas 2004/49/EK 27. panta 1. punktā minētās komitejas atzinumu,
IR PIEŅĒMUSI ŠO REGULU.
1. pants
Priekšmets
Ar šo regulu izveido kopīgu drošības metodi, lai novērtētu atbilstību drošības sertifikātu iegūšanas prasībām, kā minēts Direktīvas 2004/49/EK 6. panta 3. punkta b) apakšpunktā.
Kopīgajā drošības metodē ietilpst:
a)
procedūra un kritēriji, lai novērtētu dzelzceļa pārvadājumu uzņēmumu pieteikumus drošības sertifikātu saņemšanai, kā minēts Direktīvas 2004/49/EK 10. panta 2. punktā, kā izklāstīts šīs regulas I, II un III pielikumā;
b)
principi, ko piemēro, lai uzraudzītu atbilstību Direktīvas 2004/49/EK prasībām pēc tam, kad valstu drošības iestādes ir piešķīrušas sertifikātu, kā izklāstīts šīs regulas IV pielikumā.
2. pants
Definīcijas
Šajā regulā piemēro šādu definīciju: “uzraudzība” ir valsts drošības iestādes ieviestie pasākumi, lai uzraudzītu drošības līmeni pēc tam, kad tā ir piešķīrusi drošības sertifikātu.
3. pants
Pieteikumu novērtēšanas procedūras
1. Izskatot A daļas un B daļas drošības sertifikātu pieteikumus, kas iesniegti pēc šīs regulas stāšanās spēkā, valstu drošības iestādes piemēro šīs regulas I pielikumā izklāstīto procedūru, lai novērtētu to atbilstību Direktīvas 2004/49/EK prasībām. Valstu drošības iestādes piemēro šīs regulas II pielikumā izklāstītos novērtēšanas kritērijus drošības sertifikātiem, kurus izsniedz saskaņā ar Direktīvas 2004/49/EK 10. panta 3. punktu, un šīs regulas III pielikumā izklāstītos novērtēšanas kritērijus drošības sertifikātiem, kurus izsniedz saskaņā ar Direktīvas 2004/49/EK 10. panta 4. punktu. Šos kritērijus izmanto arī drošības sertifikātu atjaunošanas gadījumos saskaņā ar Direktīvas 2004/49/EK 10. panta 5. punktu.
2. Novērtēšanas laikā valstu drošības iestādes var pieņemt pieteikumu iesniedzēju saistības par risku pārvaldību, izmantojot ar trešām personām noslēgtus līgumus. Līgumos norāda arī ritekļu drošas ekspluatācijas nodrošināšanai vajadzīgo informācijas apmaiņu, jo īpaši ar tehniskās apkopes pārvaldību saistītajās jomās.
3. Pieņem, ka ražojumi vai pakalpojumi, ko dzelzceļa pārvadājumu uzņēmumiem piegādā darbuzņēmēji vai piegādātāji, atbilst drošības prasībām, ja darbuzņēmēji, piegādātāji vai ražojumi ir sertificēti atbilstoši attiecīgām sertifikācijas sistēmām, kuras saskaņā ar Savienības tiesību aktiem izveidotas šādu ražojumu un pakalpojumu nodrošināšanai.
4. pants
Uzraudzība
Pēc drošības sertifikāta piešķiršanas valstu drošības iestādes uzrauga, vai dzelzceļa pārvadājumu uzņēmumi attiecībā uz A daļas un B daļas drošības sertifikātiem pastāvīgi piemēro savu drošības pārvaldības sistēmu, un piemēro IV pielikumā izklāstītos uzraudzības principus.
5. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 9. decembrī

Classification:
Level 1 Categories: 100158
100154
Level 2 Categories: 100238
100261
100237
100239
Level 3 Categories: 3160
2181
3101
3641
2494
4539
All Categories: 1645
4033
4387
4514
5152
5481